Diari Oficial de la Generalitat Valenciana


Sumari del DOGV 4455, del 07-03-2003 (2003/2799)

ACORD de 4 de març de 2003, del Consell de la Generalitat, pel qual es declara l'any 2003, com Any Max Aub.
-----------------------------------------------------------------------------------------------------------

### Dades del document

Número de DOGV
:   4455

Data del DOGV
:   07-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2799


Data del document
:   04-03-2003

Organisme emissor
:   Conselleria de Cultura i Educació

Tipus de document
:   Acord

Descriptors 

:   * política cultural
    * professió literària
    * commemoració

ACORD de 4 de març de 2003, del Consell de la Generalitat, pel qual es declara l'any 2003, com Any Max Aub. [2003/2799]
  
El Consell de la Generalitat, en la reunió del dia 4 de març de 2003, va adoptar l'acord següent:
  
Max Aub (París, 1903-Ciutat de Mèxic, 1972) nasqué a París, fill d'una família de jueus alemanys i alsacians. La guerra de 1914 reactivà el destí errant de la seua família i, fugint de l'ambient hostil que trobaren els alemanys en la França enemiga, els Aub vingueren a Valencia, on tenien amistats i socis econòmics. Ací cresqué el jovençà Aub, integrant-se de manera intensa i convençuda en la cultura valenciana i espanyola. En el seu entorn més directe cresqueren altres dos de les més importants figures de la intel·lectualitat valenciana d'este segle: José Gaos, important filòsof, i Medina Echavarría, pioner de la sociologia espanyola. Connectat amb les escoles d'avantguarda espanyola, mantingué una estreta relació amb els cercles literaris en què també es movia un altre autor pròxim, Juan Chabás, mentre recorria tot Espanya. Este doble fet serà decisiu per al seu futur literari. En proclamar-se la República seguí la seua clara vocació d'home d'esquerres i quan esclatà la guerra civil serví les autoritats republicanes en diverses representacions oficials.
  
Va ser al començar la seua tràgica peripècia de l'exili quan Max Aub, que havia freqüentat gèneres avantguardístics abans de la guerra, canvià d'estil literari i es convertí voluntàriament en la millor memòria literària que ens ha quedat de la guerra civil, donant a la impremta la seua gran epopeia narrativa: ?El laberinto mágico?. Obra traduïda a tots els grans llenguatges literaris europeus, reconeguda per la crítica i per importants intel·lectuals com un llibre imprescindible per a conéixer el segle XX espanyol, la sèrie d'?El laberinto mágico- narra la tragèdia espanyola amb una fusió única i inigualada de realitat i ficció. En esta obra, el profund coneiximent de la realitat valenciana apareix amb tota la intensitat de les seues primeres experiències juvenils. De manera que es pot dir que Max Aub, encara que només siga per esta obra, ha fet conéixer per tot el món la realitat d'aquella Valencia.
  
En gratitud per eixe intens amor a les terres valencianes, i per la seua decidida vocació espanyola, les institucions valencianes es mostraren d'acord a reunir tota la seua obra i la seua documentació inèdita i, junt amb les filles de l'autor, decidiren fundar a Segorbe una fundació per a honrar la seua memòria i donar a conéixer la seua obra. Gràcies a eixa fundació, els investigadors compten amb el material més ric per a estudiar l'obra literària de l'exili espanyol i per a traçar els ponts que a poc a poc l'exili va teixir amb la vida intel·lectual espanyola, a partir dels anys 1950 i fins a la seua mort.
  
En complir-se el centenari del seu naixement, el Consell de la Generalitat considera oportú declarar l'any 2003 com a Any Max Aub, atenent a la rellevància universal de la seua obra literària, al seu caràcter de testimoni precís i genial d'aquella dolorosa època espanyola i a l'arrel valenciana de la seua formació i de la seua figura, arrel que va deixar manifesta en tota la seua literatura.
  
En virtut d'això i a proposta del conseller de Cultura i Educació, el Consell de la Generalitat
  
ACORDA
  
Declarar l'any 2003 com a Any Max Aub.
  
Este acord es publicarà en el Diari Oficial de la Generalitat Valenciana.
  
València, 4 de març de 2003
  
El vicepresident i secretari del Govern Valencià,